《戊子除夕追和陈简斋除夜一首》
宋代·喻良能

世事年来已饱更，百年今夕两分平。
窗间蜡炬偎人暖，瓶里梅分照眼明。
瓦屋三间聊足喜，鬓霜千丈总堪惊。
明朝同上西山望，应有江湖春水生。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。